**Notă informativă**

**la Proiectul Planului de admitere la studii superioare de doctorat, ciclul III,**

**pentru anul de studii 2017-2018**

**Argument**

În conformitate cu Codul Educației nr. 152 din 17 iulie 2014, art. 94, Ministerul Educației, prin consultare cu ministerele interesate, propune Guvernului Planul de admitere la doctorat cu **finanțare bugetară**. Guvernul aprobă un număr de granturi doctorale multianuale pe o durată de minimum 3 ani, pentru studiile superioare de doctorat științific și de doctorat profesional în domeniul artelor și al sportului.

Proiectul Planului de admitere la studii superioare de doctorat, ciclul III, în instituțiile de învățămînt superior a fost elaborat în temeiul propunerilor înaintate de către instituții, al analizei Planului de admitere pentru anul de studii 2016-2017, aprobat prin Hotărîrea Guvernului nr.1071 din 22 septembrie 2016, al Raportului de înmatriculare în anul de studii 2016-2017 la studii superioare de doctorat, dar și în conformitate cu Strategia Națională de Dezvoltare „Moldova 2020”.

**Esența proiectului**

Proiectul Planului de admitere prevede un total de 313 de granturi pentru studiile superioare de doctorat finanțate de la bugetul de stat, număr identic cu cel al granturilor oferite pentru admiterea 2016-2017.

Dintre acestea:

297 de granturi pentru doctoratul științific (309 granturi în 2016-2017);

16 granturi pentru doctoratul profesional (13 granturi în 2016-2017).

Proiectul Planului de admitere presupune repartizarea cotelor de înmatriculare între cele 6 domenii de studii, prevăzute de *Nomenclatorul specialităților științifice*, anexat la Hotărîrea Guvernului nr. 199 din 13 martie 2013: 1. Științe ale naturii; 2. Științe inginerești și tehnologii; 3 Științe medicale; 4. Științe agricole; 5. Științe sociale și economice; 6. Științe umaniste.

Cifra de 313 granturi destinate studiilor superioare de doctorat a fost determinată atît de capacitatea instituțională de susținere a studiilor superioare de doctorat (reflectată în solicitările de granturi înaintate de către instituțiile organizatoare de doctorat), de deficitul de cadre calificate în anumite domenii (2 Științe inginerești și tehnologii și 4 Științe agricole) și în unele instituții (Academia de Muzică, Teatru și Arte Plastice), cît și de necesarul de cadre de pe piața muncii din Republica Moldova, raportat la situația economică a țării, dar și la condiția actuală a învățământului superior.

Astfel, prin raportare la numărul granturilor doctorale oferite pentru cele 6 domenii științifice în anul universitar 2016-2017, planul de admitere propus pentru anul de studii 2017-2018 avantajează domeniile 2 Științe inginerești și tehnologii prin oferirea a 37 de granturi (28 în 2016-2017) și 4 Științe agricole – prin oferirea a 18 granturi (10 în 2016-2017). În paralel, a fost diminuat numărul granturilor oferite pentru domeniul 5 Științe sociale și economice prin acordarea a 86 de granturi (103 în 2016-2017).

Cifra de 313 granturi este determinată și de numărul în creștere al școlilor doctorale, dar și al programelor de doctorat ce au obținut autorizare pentru funcționare provizorie.

La propunerea Direcției Relații internaționale și integrare europeană a Ministerului Educației, proiectul Planului de admitere la studii superioare de doctorat, ciclul III, prevede 15 locuri cu finanțare de la bugetul de stat pentru străini, în baza tratatelor internaționale la care Republica Moldova este parte.

**Costul implementării**

Mijloacele financiare pentru granturile doctorale se alocă anual prin Legea bugetului de stat. Referitor la limita cheltuielilor prevăzute în acest scop, în Proiectul Planului de admitere la studii superioare de doctorat, ciclul III, pentru anii de studii 2017-2018 se propune a fi incluse 313 locuri cu finanțare de la bugetul de stat.

**Impactul implementării**

Studiile superioare de doctorat, ciclul III, vor contribui la modernizarea învăţămîntului superior prin integrarea învăţării şi cercetării, la extinderea conexiunilor cu mediul economic şi la continuarea implementării prevederilor Procesului de la Bologna.

Acordarea de granturi doctorale pe bază de competiție de proiecte științifice între Școlile doctorale va contribui la sporirea calității studiilor superioare de doctorat și a învățămîntului superior în ansamblu.

**Ministru Corina FUSU**